
Pressemeddelelse  


27. marts 2026

Stort projekt løfter trivslen og reducerer frafald på erhvervsuddannelserne 
Et treårigt samarbejde mellem 11 erhvervsskoler med Tradium i spidsen har skabt markante resultater: Højere trivsel, stærkere fællesskaber og et frafald, der er nedbragt med 22 %.

Hvordan skaber man bedre trivsel og får flere unge til at gennemføre en erhvervsuddannelse? Det har 11 erhvervsskoler i Region Midtjylland sammen med CompanYoung og Nationalt Center for Erhvervspædagogik arbejdet målrettet med i projektet Fastholdelse gennem Social Bæredygtighed på EUD (PSB). Ved det treårige projekts afslutning viser data, at frafaldet på erhvervsuddannelsernes grundforløb 1 og 2 er reduceret med omkring 22 % på de deltagende skoler. Samtidig er elevernes trivsel steget.

- Projektet viser, at når vi arbejder systematisk med trivsel og fællesskaber, så kan vi gøre en reel forskel både for den enkelte elev og for samfundet, siger Michael Thomas Jacobsen, der er udviklingschef på Tradium, som har haft lead på projektet.

Trivsel begynder i klassen
En af de vigtigste indsigter fra projektet er, at trivsel ikke først og fremmest skabes gennem sociale arrangementer men i det daglige undervisningsmiljø.

- Vi kan se, at det er fællesskabet i klassen og relationen til underviseren, der er afgørende for, om eleverne trives og bliver på uddannelsen. Det handler blandt andet om at skabe et trygt og inkluderende fællesskab og oplevelsen af meningsfuld og praksisnær undervisning samt at eleverne oplever deres lærere som engagerede og støttende, fortæller Michael Thomas Jacobsen.

Data giver eleverne en stemme
En central del af projektet har været at arbejde med såkaldte mikromålinger, hvor eleverne flere gange årligt har givet input til deres trivsel. Det har i projektperioden givet mere end 57.000 besvarelser, der har givet underviserne konkret viden om, hvad der fungerer og hvad der skal justeres, samtidig med at eleverne oplever, at de bliver hørt.

- Det er en selvstændig pointe, i den måde vi har arbejdet, at eleverne skal opleve, at de hurtigt får feedback på de tilbagemeldinger, de giver. Vores evalueringer peger på, at netop det har været et af projektets stærkeste greb og har styrket relationen mellem elever og undervisere markant. Derfor fortsætter de fleste skoler også arbejdet efter projektets afslutning, fortæller Michael Thomas Jacobsen.

PSB har samtidig med udviklingen af konkrete værktøjer og indsatser skabt et stærkere samarbejde mellem skolerne, som fremover gør det lettere at dele viden og udvikle nye løsninger.


Fakta
Projekt Fastholdelse gennem Social Bæredygtighed på EUD (PSB), der har kørt fra 2023 til 2025, er finansieret af EU’s socialfond, Region Midtjyllands uddannelsespulje og skolerne selv med en samlet projektsum på kr. 32.762.614,25

De 11 skoler, der deltager i projektet er: AARHUS TECH, College 360, Den Jyske Håndværkerskole, Herningsholm, Learnmark, Mercantec, Skive College, Uddannelsescenter Holstebro, UddannelsesCenter Ringkøbing Skjern, Viden Djurs samt Tradium som lead.
Skolerne repræsenterer 72 % af EUD-eleverne i regionen.

Projektet samarbejder med CompanYoung og Nationalt Center for Erhvervspædagogik.

Kontakt
Michael Thomas Jacobsen, Udviklingschef på Tradium (lead på projekt PSB)
Mail: mnj@tradium.dk
Mobil: 41 88 00 82


Om Tradium
”Tradium, Erhvervsskole og -gymnasier, Randers” er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.
Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. 
Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid. 
Læs mere om os på tradium.dk

